Savjetovalište Lanterna u partnerstvu s Gradom Makarska raspisuje :

**JAVNI POZIV**

**Predmet Javnog poziva je dodjela Nagrada za volontere „Sanja Puharić“ 2025. godine koje dodjeljuje Savjetovalište Lanterna u suradnji s gradom Makarska.**

 **I**

Pozivaju se sve fizičke i pravne osobe da daju prijedloge za kandidate/kandidatkinje za Nagradu za volontere „Sanja Puharić“ 2025. Nagrade se dodjeljuju za najznačajnije provedene aktivnosti pojedinaca/pojedinki i organizatora volontiranja u volonterskom radu, a koje su sukladno Zakonu o volonterstvu:

* doprinijele poboljšanju kvalitete života više osoba, skupini osoba ili općoj dobrobiti
* doprinijele razvoju humanijeg društva i volonterstva.

**II**

Nagrada za volontere „Sanja Puharić“ 2025. koja je predmet ovog Javnog poziva dodjeljuje se u sljedećim kategorijama:

1. **Volonter/ka godine 2025.**

Za kandidata/kandidatkinju u ovoj kategoriji može biti nominirana:

* Osoba koja je državljanin/državljanka Republike Hrvatske
* Osoba koja ima prebivalište u gradu Makarska
* Osoba koja je starija od 15 godina
* Osoba koja volonterske aktivnosti provodila na području grada Makarske
* Osoba koja je volontirala u neprofitnoj organizaciji (udruga, zaklada, javna institucija), općini/gradu ili mjesnom odboru

**2. Organizator volontiranja 2025.**

Za kandidata može biti nominirana:

* pravna osoba prema Zakonu o volonterstvu (udruga, zaklada i javna institucija, jedinica lokalne/područne samouprave, tijelo državne uprave i svaka druga pravna osoba iz čijeg osnivačkog akta proizlazi da nije osnovana s ciljem stjecanja dobiti (neprofitna pravna osoba) koja je tijekom navedenog vremena obavljala aktivnosti volontiranja.
* pravna osoba koja svoje volonterske aktivnosti provodi na području grada Makarske

**3. Mladi/a volonter/ka do 25 godina za 2025.**

Za kandidata/kandidatkinju u ovoj kategoriji može biti nominirana osoba koja ispunjava sve uvjete iz kategorije pod brojem 1 i ne prelazi gornju granicu od 25 godina starosti.

 **4. Posebno priznanje za dugogodišnji doprinos razvoju lokalne zajednice**

Za kandidata/kandidatkinju može biti nominirana osoba koja je svojim dugogodišnjim nesebičnim radom pomagala u razvoju cjelokupne lokalne zajednice, koja je širila duh volonterstva, koja je bila inicijator novih volonterskih aktivnosti, koja je ulaganjem svog slobodnog vremena ustrajno radila na poboljšanju življenja građana Makarske.

  **III**

Kriteriji za dodjelu nagrada su:

**Za nominaciju volontera/volonterki**

 1. Trajanje i učestalost volontiranja (broj odrađenih volonterskih sati)

 2. Samoinicijativnost i posvećenost pri obavljanju volonterskih aktivnosti

 3. Doprinos kandidata/kandidatkinje široj zajednici kao rezultat obavljanja volonterskih aktivnosti

 4. Specifičnosti u volonterskim aktivnostima koje kandidata/kandidatkinju razlikuju od drugih kandidata

**Za nominaciju organizatora volontiranja**

 1. promocija volonterskog rada u zajednici

 2. umrežavanje s organizacijama sličnog i/ili istog područja djelovanja na lokalnoj razini i s ciljem promocije volonterstva

 3. broj uključenih volontera/volonterki u pojedine volonterske aktivnosti

 4. vidljivost promjena u životu korisnik i/ili u zajednici.

  **IV**

Svaka organizacija može nominirati po jednog kandidata/kandidatkinju u svaku kategoriju.

 **V**

Organizacija koja nominira volontere dužna ih je obavijestiti o nominaciji, te nominirati samo one volontere koji su na nominaciju pristali.

  **VI**

Natječaj se otvara javnim pozivom i otvoren je do 12. listopada 2025. godine. Sve nominacije koje pristignu nakon navedenog datuma ili s nepotpunom dokumentacijom neće biti razmatrane.

  **VII**

Nominacije se vrše popunjavanjem Obrazaca za prijavu kandidata koje je potrebno poslati poštom ili na mail adresu Savjetovališta Lanterna:

**Savjetovalište Lanterna**

**Trg Tina Ujevića 5/3**

**21300 Makarska**

**e-mail:** savjetovalistelanterna@gmail.com

 **VIII**

Izbor Nagrade za volontere „Sanja Puharić“ za 2025. godinu bit će proveden od Povjerenstva za dodjelu nagrade. Povjerenstvo će ocijeniti pristigle prijave i odabrati jednog dobitnika iz svake kategorije za dodjelu nagrade.

  **IX**

Nagrada se uručuje u obliku priznanja i to nakon donošenja Odluke o dodjeli nagrade**.**

 **X**

Sve organizacije koje su nominirane ili su nominirale volontere bit će obaviještene o rezultatima izbora najkasnije do 17. listopada 2025. godine, a javno uručenje nagrade održat će se 22. listopada 2025. godine u Gradskoj vijećnici s početkom u 10 sati.